CELEX: 
Language: hu
Date: 2018-02-16 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2016/798 európai parlamenti és tanácsi irányelv alapján a nemzeti biztonsági hatóságok által az egységes biztonsági tanúsítvány vagy a biztonsági engedély kiadását követően végzett felügyelet céljára alkalmazandó közös biztonsági módszerek meghatározásáról és az 1077/2012/EU bizottsági rendelet hatályon kívül helyezéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2016/798 irányelv egyik célja, hogy a vasútbiztonság irányítására, szabályozására és felügyeletére vonatkozó közös elvek meghatározása révén megkönnyítse a vasúti szállítási szolgáltatások piacához való hozzáférést. Az (EU) 2016/798 irányelv 16. cikke (2) bekezdésének j) pontja és 17. cikkének (1) bekezdése különösen arról rendelkezik, hogy a nemzeti biztonsági hatóságoknak ellenőrizniük kell, hogy a vasúti társaságok és a pályahálózat-működtetők folyamatosan eleget tesznek-e annak a jogi kötelezettségüknek, miszerint az említett irányelv 9. cikke szerinti biztonságirányítási rendszert kell alkalmazniuk.
            
            
               Az (EU) 2016/798 irányelv 6. cikke (1) bekezdésének c) pontja keretet biztosít a nemzeti biztonsági hatóságok számára, hogy a közös biztonsági módszerek (KBM-ek) alkalmazása révén uniós szinten harmonizálják a felügyelettel kapcsolatos megközelítésüket. A közös biztonsági módszereket az (EU) 2016/798 irányelv 6. cikkének (5) bekezdésével összhangban rendszeres időközönként felül kell vizsgálni.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Az (EU) 2016/798 irányelv 6. cikke (2) bekezdésének megfelelően a Bizottság 2016. szeptember 1-jén megbízást adott az Európai Unió Vasúti Ügynökségének (a továbbiakban: Ügynökség) a 2010. december 9-i 1158/2010/EU bizottsági rendeletben említett, a vasútbiztonsági tanúsítvány megszerzéséhez szükséges követelményeknek való megfelelés értékelésére szolgáló közös biztonsági módszer, a 2010. december 10-i 1169/2010/EU bizottsági rendeletben említett, a vasútbiztonsági engedély megszerzéséhez szükséges követelményeknek való megfelelés értékelésére szolgáló közös biztonsági módszer, valamint a 2012. november 16-i 1077/2012/EU bizottsági rendeletben említett, a nemzeti biztonsági hatóságok által a biztonsági tanúsítvány vagy a biztonsági engedély kiadását követően végzett felügyelet céljára alkalmazandó közös biztonsági módszer felülvizsgálatára. A Bizottságtól kapott megbízatásának megfelelően az Ügynökség 2017. március 9-én benyújtotta a Bizottságnak a közös biztonsági módszer felülvizsgálatára vonatkozó ajánlását és az azt alátámasztó hatásvizsgálatról szóló jelentést.
            
            
               A Bizottság 2017. április 12-én konzultált a negyedik vasúti csomag műszaki pillérével foglalkozó bizottsági szakértői csoporttal az Ügynökség ajánlásáról, és 2017. július 5-én benyújtotta a bizottsági javaslat tervezetét.
            
            
               A nyilvános konzultáció 2017. augusztus 24. és szeptember 21. között zajlott (hivatkozási szám: Ares(2017)4156907). A beérkezett megjegyzések közül többet figyelembe vettek az új verzió összeállítása során.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a rendelet az (EU) 2016/798 irányelv 6. cikke (1) bekezdésének c) pontjában és 17. cikkének (1) bekezdésében említetteknek megfelelően meghatározza az azon felügyeleti tevékenységre vonatkozó KBM-et, amelyet a nemzeti biztonsági hatóságok a biztonsági tanúsítvány, illetve a biztonsági engedély kiadását követően annak ellenőrzése céljából végeznek, hogy a vasúti társaságok, illetve a pályahálózat-működtetők megfelelnek-e a biztonságirányítással kapcsolatos kötelezettségeiknek.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.2.16.)
            
            
               az (EU) 2016/798 európai parlamenti és tanácsi irányelv alapján a nemzeti biztonsági hatóságok által az egységes biztonsági tanúsítvány vagy a biztonsági engedély kiadását követően végzett felügyelet céljára alkalmazandó közös biztonsági módszerek meghatározásáról és az 1077/2012/EU bizottsági rendelet hatályon kívül helyezéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a vasútbiztonságról szóló, 2016. május 11-i (EU) 2016/798 európai parlamenti és tanácsi irányelvre
                  1
                és különösen annak 6. cikke (6) bekezdésére,
            
            
               tekintettel az Európai Unió Vasúti Ügynöksége által 2017. március 9-én a Bizottsághoz benyújtott, ERA-REC-115-REC számú, a megfelelés értékelésére szolgáló közös biztonsági módszerek és a felügyelet céljára alkalmazandó közös biztonsági módszerek felülvizsgálatáról szóló ajánlásra,
            
            
               mivel:
            
         
         
            
               (1)A közös biztonsági módszerek leírják, hogyan kell értékelni a biztonsági szinteket, a biztonsági célok megvalósítását és az egyéb biztonsági követelményeknek való megfelelést.
            
            
               (2)Az (EU) 2016/798 irányelv 6. cikkének (5) bekezdésével összhangban a közös biztonsági módszereket rendszeres időközönként felül kell vizsgálni az alkalmazásuk során szerzett tapasztalatoknak és a vasútbiztonság általános fejlődésének figyelembevételével, általában a biztonság fenntartását és – amennyiben észszerűen megvalósítható – folyamatos javítását szem előtt tartva.
            
            
               (3)2016. szeptember 1-jei végrehajtási határozatával
                  2
                a Bizottság az (EU) 2016/798 irányelv 6. cikkének (2) bekezdésével összhangban megbízta az Európai Unió Vasúti Ügynökségét (a továbbiakban: Ügynökség) az 1158/2010/EU
                  3
               , az 1169/2010/EU
                  4
                és az 1077/2012/EU
                  5
                bizottsági rendelet felülvizsgálatával. A Bizottság megbízását teljesítve az Ügynökség 2017. március 9-én kiadta ajánlását, amelyhez csatolta a nemzeti biztonsági hatóságokkal, a szociális partnerekkel és a felhasználókkal folytatott konzultáció eredményeiről szóló jelentést, valamint az új közös biztonsági módszerekre vonatkozó hatásvizsgálati jelentést. A Bizottság az (EU) 2016/798 irányelv 6. cikkének (4) bekezdésével összhangban megvizsgálta az Ügynökség által adott ajánlást, annak ellenőrzése céljából, hogy teljesült-e a megbízatás. 
            
            
               (4)Az egységes biztonsági tanúsítvány vagy a biztonsági engedély kiadása után a nemzeti biztonsági hatóságnak felügyeleti tevékenységet kell végeznie annak ellenőrzése érdekében, hogy a biztonságirányítási rendszerrel kapcsolatos intézkedéseket hatékonyan alkalmazzák-e az üzemeltetés során, és hogy valamennyi szükséges követelmény folyamatosan teljesül-e.
            
            
               (5)Az (EU) 2016/798 irányelv 17. cikkének (1) és (8) bekezdésével összhangban azokban az esetekben, amikor a vasúti társaságok és a pályahálózat-működtetők a karbantartásért is felelősek és nem rendelkeznek az (EU) 2016/798 irányelv 14. cikkének (4) bekezdése szerinti tanúsítással, a nemzeti biztonsági hatóságok által annak ellenőrzése céljából végzett felügyeleti tevékenységek, hogy a karbantartásért felelős szervezetek alkalmazzák-e az (EU) 2016/798 irányelv 6. cikkében említett, vonatkozó KBM-eket, elfogadott eszköznek minősülnek az említett vasúti társaságok és pályahálózat-működtetők által alkalmazott biztonságirányítási rendszerek hatékonyságának ellenőrzésére.
            
            
               (6)A nemzeti biztonsági hatóságok számára felügyeleti eljárást kell kidolgozni annak érdekében, hogy erősödjön a felügyeleti tevékenységgel kapcsolatos megközelítéseikbe és az annak során hozott döntéseikbe vetett kölcsönös bizalom.
            
            
               (7)A nemzeti biztonsági hatóságoknak felelősséget kell vállalniuk döntéseikért, ezért olyan belső szabályokkal vagy eljárásokkal kell rendelkezniük, amelyek alapján felelősségre vonhatók.
            
            
               (8)A felügyeletet elsősorban azokra a tevékenységekre kell összpontosítani, amelyek a nemzeti biztonsági hatóságok megítélése szerint a legsúlyosabb kockázatokat hordozzák vagy amelyek esetében a kockázatok a legkevésbé ellenőrzöttek. E célból a nemzeti biztonsági hatóságoknak kockázatalapú felügyeleti stratégiát és terv(ek)et kell kidolgozniuk és végrehajtaniuk, melyekben fel kell tüntetniük, hogyan teszik célzottá tevékenységeiket, valamint meg kell állapítaniuk a felügyelet elsődleges szempontjait.
            
            
               (9)A nemzeti biztonsági hatóságok által az (EU) 2016/798 irányelv 17. cikkének (1) bekezdésével összhangban annak biztosítása érdekében hozott végrehajtási intézkedéseknek, hogy a vasúti társaságok és a pályahálózat-működtetők eleget tegyenek jogi kötelezettségüknek, arányban kell állniuk a biztonsági kockázatokkal vagy a jogi kötelezettségnek való meg nem felelés lehetséges súlyosságával.
            
            
               (10)Annak érdekében, hogy a nemzeti biztonsági hatóságok el tudják látni az (EU) 2016/798 irányelv 16. cikke (2) bekezdésének i) pontja szerinti feladataikat, felügyeleti tevékenységük eredménye alapján meg kell ítélniük a biztonsági keretszabályok hatékonyságát.
            
            
               (11)A felügyelet végzésére szolgáló ellenőrzési és vizsgálati módszereknek általában magukban kell foglalniuk a szervezet különböző szintjein található személyekkel folytatott interjúkat, a biztonságirányítási rendszerrel kapcsolatos dokumentumok és nyilvántartások felülvizsgálatát, valamint az irányítási rendszernek az ellenőrzések vagy vonatkozó tevékenységek során a biztonsággal kapcsolatosan megállapított eredményeinek vizsgálatát.
            
            
               (12)Az (EU) 2016/798 irányelv 17. cikkének (13) bekezdésével összhangban a biztonsági tanúsító szervként eljáró Ügynökségnek és a nemzeti biztonsági hatóságoknak szükség esetén együtt kell működniük az értékelési és felügyeleti tevékenységek közötti teljes körű információcsere biztosítása érdekében, beleértve a vasúti társaságoknak címzett értesítések cseréjét is. A határokon átnyúló infrastruktúrák esetében az illetékes nemzeti biztonsági hatóságoknak hasonlóképpen együtt kell működniük. 
            
            
               (13)Annak érdekében, hogy a nemzeti biztonsági hatóságok eredményesen végezhessék a felügyeletet, és még nagyobb bizalommal viseltessenek egymás iránt, a nemzeti biztonsági hatóságoknak gondoskodniuk kell arról, hogy a felügyeletet végző szakemberek rendelkezzenek a szükséges kompetenciákkal. E célból meg kell határozni a szóban forgó kompetenciákat.
            
            
               (14)A határokon átnyúló infrastruktúrával rendelkező pályahálózat-működtetők vagy az egynél több tagállamban működő vasúti társaságok felügyeletében részt vevő nemzeti biztonsági hatóságoknak együtt kell működniük egymással a felügyeleti tevékenységek megkettőzésének elkerülése érdekében, és össze kell hangolniuk felügyeleti megközelítésüket annak biztosítása érdekében, hogy a pályahálózat-működtetőkre vagy a vasúti társaságokra vonatkozó legfontosabb információkat – különösen az ismert kockázatokat és a pályahálózat-működtetők vagy a vasúti társaságok biztonsági teljesítményét – megosszák egymással, továbbá hogy ezen információkat a felügyeleti tevékenységeknek az üzemeltetés egésze szempontjából a legnagyobb kockázatot jelentő területekre való összpontosítására használják fel.
            
            
               (15)A nemzeti biztonsági hatóságoknak szükség esetén együtt kell működniük a vasúti ágazatban tevékenykedő egyéb illetékes hatóságokkal vagy szervekkel, így például a 2012/34/EU európai parlamenti és tanácsi irányelv
                  6
                értelmében vett igazgatási szervekkel és engedélyező hatóságokkal, valamint a vasúti járművezetőkre vonatkozó, a munkavégzéssel, a vezetéssel és a pihenőidővel kapcsolatos szabályok betartását ellenőrző illetékes hatóságokkal a feladataik teljesítése, az információk megosztása, a megközelítést érintő ellentmondások tisztázása, az ezekkel kapcsolatban a vasúti rendszerben jelentkező káros hatások megelőzése, valamint a biztonsági keretszabályoknak való meg nem felelésre adandó válaszuk összehangolása érdekében.
            
            
               (16)Az (EU) 2016/798 irányelv 31. cikkének (3) bekezdése értelmében az új biztonsági tanúsítási rendszer alkalmazása 2019. június 16-án kezdődik. A tagállamoknak azonban lehetőségük van arra, hogy az (EU) 2016/798 irányelv 33. cikkének (2) bekezdése értelmében bejelentsék az Ügynökségnek és a Bizottságnak, hogy meghosszabbították az átültetési időszakot, és ennek következtében 2020. június 16-ig továbbra is a 2004/49/EK európai parlamenti és tanácsi irányelvnek
                  7
                megfelelően adhatnak ki igazolásokat. Ezért az új tanúsítási rendszerre való zökkenőmentes átállás érdekében e rendelet alkalmazási időpontjait össze kell hangolni az (EU) 2016/798 irányelvben meghatározott határidőkkel.
            
            
               (17)Az 1077/2012/EU rendelet elavult, ezért e rendelettel kell felváltani,
            
            
               ELFOGADTA EZT A RENDELETET:
            
            
               1. cikk
            
            
               Tárgy
            
         
         
            
               Ez a rendelet a vasúti társaságoknak az egységes biztonsági tanúsítvány kiadását követő és a pályahálózat-működtetőknek a biztonsági engedély kiadását követő, a nemzeti biztonsági hatóságok által végzett felügyeletére vonatkozó, az (EU) 2016/798 irányelv 6. cikke (1) bekezdésének c) pontjában említett közös biztonsági módszereket határozza meg.
            
            
               2. cikk
            
            
               Fogalommeghatározás
            
            
               E rendelet alkalmazásában: 
            
            
               a)„biztonsági tanúsító szerv”: az egységes biztonsági tanúsítvány kiadásáért felelős szerv, amely vagy az Ügynökség vagy egy nemzeti biztonsági hatóság;
            
            
               b)„fennmaradó aggály”: az egységes biztonsági tanúsítvány vagy a biztonsági engedély iránti kérelem értékelése során feltárt olyan kisebb jelentőségű probléma, amelynek fennállása nem akadályozza a tanúsítvány vagy az engedély kiadását, és további vizsgálata későbbre halasztható.
            
            
               3. cikk
            
            
               A felügyeleti eljárás
            
            
               (1)A nemzeti biztonsági hatóságoknak az I. mellékletben meghatározott felügyeleti eljárást kell alkalmazniuk.
            
            
               (2)A nemzeti biztonsági hatóságoknak a felügyeleti eljárás irányítására szolgáló belső szabályokat vagy folyamatokat kell létrehozniuk.
            
            
               (3)A felügyelet céljából a nemzeti biztonsági hatóságoknak el kell fogadniuk a vasúti társaságok és a pályahálózat-működtetők vagy alvállalkozóik, partnereik vagy beszállítóik által benyújtott, a vonatkozó uniós jogszabályokkal összhangban kiadott engedélyeket, elismeréseket, valamint termékekre vagy szolgáltatásokra vonatkozó tanúsítványokat annak bizonyítékául, hogy a vasúti társaságok vagy a pályahálózat-működtetők teljesítik a [biztonságirányítási rendszerről szóló] (EU) .../... felhatalmazáson alapuló rendeletben
                  8
                meghatározott követelményeket.
            
            
               4. cikk
            
            
               Felügyeleti technikák
            
            
               Felügyeleti tevékenységeik megtervezése során a nemzeti biztonsági hatóságoknak megfelelő technikákat, például ellenőrzéseket és vizsgálatokat kell elfogadniuk, és ezek közül ki kell választaniuk a legalkalmasabb módszereket.
            
            
               5. cikk
            
            
               A felügyelet és az értékelés közötti kapcsolat
            
            
               (1)A felügyeletet ellátó nemzeti biztonsági hatóságnak az egységes biztonsági tanúsítványok vagy a biztonsági engedélyek megújítása vagy frissítése céljából végzett felügyeleti tevékenysége során fel kell használnia és adott esetben meg kell osztania a biztonságirányítási rendszer teljesítményéről gyűjtött információkat.
            
            
               (2)Azokban az esetekben, amikor az egységes biztonsági tanúsítvány vagy a biztonsági engedély kiadásáért nem az (1) bekezdésben említett nemzeti biztonsági hatóság felelős, megújítási vagy aktualizálási kérelem kézhezvételét követően az említett nemzeti biztonsági hatóságnak haladéktalanul egyeztetnie kell a biztonsági tanúsító szervként eljáró Ügynökséggel vagy határokon átnyúló infrastruktúra esetében az illetékes nemzeti biztonsági hatóság kérésére az adott illetékes nemzeti biztonsági hatósággal.
            
            
               Az első albekezdésben említett egyeztetés eredménye alapján a nemzeti biztonsági hatóságnak azonosítania kell és ki kell jelölnie azokat az információkat, amelyek relevánsak annak értékelése szempontjából, hogy a vasúti társaság vagy a pályahálózat-működtető biztonságirányítási rendszere ténylegesen működik-e, így legalább az alábbi információkat:
            
            
               a)azon jelentős meg nem felelések leírása, amelyek befolyásolhatják a biztonsági teljesítményt vagy súlyos biztonsági kockázatokat okozhatnak, valamint a legutóbbi értékelés óta a felügyeleti tevékenységek során feltárt bármely más problémás terület leírása;
            
         
         
            
               b)a vasúti társaság vagy a pályahálózat-működtető által az a) pontban említett jelentős meg nem felelések és problémás területek kezelése érdekében létrehozott cselekvési terv(ek), valamint az e kérdések megoldásának felügyelete érdekében a nemzeti biztonsági hatóság által hozott releváns intézkedések állapota;
            
            
               c)a vasúti társaság vagy pályahálózat-működtető biztonsági teljesítményének áttekintése a saját tagállamában;
            
            
               d)a vasúti társaság vagy a pályahálózat-működtető által a korábbi értékelés után fennmaradó aggályok megoldása érdekében létrehozott cselekvési terv(ek) állapota.
            
            
               6. cikk
            
            
               A felügyeletet végző szakemberek kompetenciái
            
            
               (1)A nemzeti biztonsági hatóságoknak gondoskodniuk kell arról, hogy a felügyeletet végző szakemberek rendelkezzenek a következő kompetenciákkal:
            
            
               a)a felügyeleti tevékenységre alkalmazandó keretszabályok ismerete;
            
            
               b)a vasúti rendszer működésének ismerete;
            
            
               c)megfelelő mértékű kritikus elemzés;
            
            
               d)a vasúti ágazatban működő biztonságirányítási vagy hasonló rendszer vagy egy másik, de hasonló operatív és technikai kihívásokkal jellemezhető ágazatban működő biztonságirányítási rendszer felügyelete terén szerzett tapasztalat;
            
            
               e)interjúkészítési ismeretek és tapasztalatok;
            
            
               f)problémamegoldás, kommunikáció és csapatmunka.
            
            
               (2)Csapatmunka esetén a kompetenciák a csapat tagjai között megoszthatók.
            
            
               (3)Az (1) bekezdés megfelelő alkalmazása érdekében a nemzeti illetékes hatóságoknak kompetenciakezelési rendszert kell életbe léptetniük, amelynek részei a következők:
            
            
               a)minden egyes beosztás, munkakör vagy feladatkör vonatkozásában kompetenciaprofil kidolgozása;
            
            
               b)a személyzetnek a meghatározott kompetenciaprofilok alapján történő felvétele;
            
            
               c)a személyzet kompetenciájának a meghatározott kompetenciaprofilokkal összhangban történő fenntartása, fejlesztése és értékelése.
            
            
               7. cikk
            
            
               Döntéshozatali kritériumok
            
            
               (1)A nemzeti biztonsági hatóságoknak meg kell határozniuk és közzé kell tenniük, hogy milyen döntéshozatali kritériumok alapján értékelik a biztonságirányítási rendszernek a vasúti társaságok vagy a pályahálózat-működtetők általi helyes alkalmazását, valamint a biztonságirányítási rendszer hatékonyságát a vasúti társaságok vagy a pályahálózat-működtetők tevékenységéhez kapcsolódó biztonsági kockázatok ellenőrzése szempontjából. 
            
         
         
            
               E kritériumoknak tájékoztatást kell tartalmazniuk arról, hogy a nemzeti biztonsági hatóságok hogyan intézik és kezelik a vasúti társaságok és a pályahálózat-működtetők biztonságirányítási rendszerében azonosított meg nem feleléseket.
            
            
               (2)A nemzeti biztonsági hatóságoknak eljárást kell elfogadniuk és közzétenniük arra vonatkozóan, hogy a vasúti társaságok, a pályahálózat-működtetők és más érdekelt felek hogyan nyújthatnak be panaszt a felügyeleti tevékenységek során hozott határozatokkal kapcsolatban.
            
            
               8. cikk
            
            
               A nemzeti biztonsági hatóságok közötti koordináció és az egyéb hatóságokkal vagy szervezetekkel való együttműködés
            
            
               (1)A határokon átnyúló infrastruktúrával rendelkező pályahálózat-működtetők vagy egynél több tagállamban működő vasúti társaságok felügyeletében részt vevő nemzeti biztonsági hatóságoknak az (EU) 2016/798 irányelv 17. cikkének (7) és (9) bekezdésének megfelelően össze kell hangolniuk a felügyeleti megközelítésüket.
            
            
               A biztonsági engedély vagy az egységes biztonsági tanúsítvány kiadását követően a nemzeti biztonsági hatóságoknak haladéktalanul dönteniük kell arról, hogy melyikük fog vezető szerepet betölteni a biztonságirányítási rendszer helyes alkalmazása és hatékonysága felügyeletének összehangolásában, a nemzeti biztonsági hatóságokra vonatkozóan az (EU) 2016/798 irányelv 16. cikke (2) bekezdésének d) és j) pontjában, valamint 17. cikkében előírt kötelezettségek sérelme nélkül.
            
            
               (2)Az (1) bekezdés alkalmazásában a nemzeti biztonsági hatóságoknak intézkedéseket kell kidolgozniuk az összehangolt és közös felügyeletnek a II. mellékletben meghatározott keretszabályai alapján.
            
            
               (3)A nemzeti biztonsági hatóságoknak továbbá ki kell dolgozniuk a nemzeti vizsgáló testületekkel, a karbantartásért felelős szervezetek tanúsító szerveivel és az egyéb illetékes hatóságokkal vagy szervekkel való együttműködésre vonatkozó eljárásokat.
            
            
               9. cikk
            
            
               Hatályon kívül helyezés
            
            
               Az 1077/2012/EU rendelet 2019. június 16-án hatályát veszti.
            
            
               10. cikk
            
            
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet 2019. június 16-tól kell alkalmazni. Az 5. cikk (2) bekezdése, valamint a 8. cikk (1) és (2) bekezdése azonban 2020. június 16-tól alkalmazandó azon tagállamok tekintetében, amelyek az (EU) 2016/798 irányelv 33. cikkének (2) bekezdése értelmében értesítették az Ügynökséget és a Bizottságot arról, hogy meghosszabbították az említett irányelv átültetési időszakát.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2018.2.16.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 138., 2016.5.26., 102. o.
               
               
                  
                     (2)
                  
                        A Bizottság végrehajtási határozata (2016. szeptember 1.) a megfelelőségértékelésre szolgáló közös biztonsági módszerek és a felügyelet céljára alkalmazandó közös biztonsági módszer felülvizsgálata céljából az Európai Unió Vasúti Ügynökségének adott megbízásról és a C(2014) 1649 final végrehajtási határozat hatályon kívül helyezéséről (C(2016) 5504 final).
               
               
                  
                     (3)
                  
                        A Bizottság 1158/2010/EU rendelete (2010. december 9.) a vasútbiztonsági tanúsítvány megszerzéséhez szükséges követelményeknek való megfelelés értékelésére szolgáló közös biztonsági módszerről (HL L 326., 2010.12.10., 11. o.).
               
               
                  
                     (4)
                  
                        A Bizottság 1169/2010/EU rendelete (2010. december 10.) a vasútbiztonsági engedély megszerzéséhez szükséges követelményeknek való megfelelés teljesítésének értékelésére szolgáló közös biztonsági módszerről (HL L 327., 2010.12.11., 13. o.).
               
               
                  
                     (5)
                  
                        A Bizottság 1077/2012/EU rendelete (2012. november 16.) a nemzeti biztonsági hatóságok által a biztonsági tanúsítvány vagy a biztonsági engedély kiadását követő felügyelet céljára alkalmazandó közös biztonsági módszerről (HL L 320., 2012.11.17., 3. o.).
               
               
                  
                     (6)
                  
                        Az Európai Parlament és a Tanács 2012/34/EU irányelve (2012. november 21.) az egységes európai vasúti térség létrehozásáról (HL L 343., 2012.12.14., 32. o.).
               
               
                  
                     (7)
                  
                        Az Európai Parlament és a Tanács 2004/49/EK irányelve (2004. április 29.) a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról (vasútbiztonsági irányelv) (HL L 164., 2004.4.30., 44. o.).
               
               
                  
                     (8)
                  
                        A Bizottság (EU) .../... felhatalmazáson alapuló rendelete (...) az (EU) 2016/798 európai parlamenti és tanácsi irányelv alapján a biztonságirányítási rendszerek követelményeire vonatkozó közös biztonsági módszerek meghatározásáról, valamint az 1158/2010/EU és az 1169/2010/EU bizottsági rendelet hatályon kívül helyezéséről (HL L […], […], […]. o.).
               
            
      
    ---documentbreak--- 
      
         
         
            
               I. MELLÉKLET
               A 3. cikkben említett felügyeleti eljárás
            
            
               1.Általános követelmények
            
            
               A nemzeti biztonsági hatóságnak az alábbi elemeket magában foglaló, strukturált és ellenőrizhető eljárást kell kialakítania a teljes tevékenységre vonatkozóan. Ily módon biztosítható a felügyeleti eljárás ismétlődő jellege és a folyamatos fejlesztés szükségességének figyelembevétele, ami a függelékben található ábrán is látható.
            
            
               2.A felügyeleti stratégia és terv(ek) létrehozása
            
            
               A nemzeti biztonsági hatóság:
            
            
               a)a stratégia és a terv(ek) alapjaként összegyűjti és elemzi a legkülönbözőbb forrásokból származó adatokat/információkat. A forrásoknak tartalmazniuk kell a biztonságirányítási rendszerek értékelése során összegyűjtött információkat, a korábbi felügyeleti tevékenységek eredményeit, az alrendszerek vagy a járművek engedélyezéséből származó információkat, a nemzeti vizsgáló testületek által készített baleseti jelentéseket vagy ajánlásokat, egyéb, balesetekre/váratlan eseményekre vonatkozó jelentéseket vagy adatokat, a vasúti társaságok vagy a pályahálózat-működtetők által a nemzeti biztonsági hatóságnak benyújtott éves biztonsági jelentéseket, a karbantartásért felelős szervezetek éves karbantartási jelentéseit, a lakossági panaszokat és más releváns forrásokat;
            
            
               b)a célzott felügyeleti tevékenységekhez azonosítja a kockázati területeket a felügyeleti stratégiában, ideértve adott esetben az emberi és szervezeti tényezők integrálásából és kezeléséből fakadó kockázatokat;
            
            
               c)felügyeleti terve(ke)t dolgoz ki, melyekben feltünteti, hogyan fogja teljesíteni a felügyeleti stratégiát az egységes biztonsági tanúsítványok vagy a biztonsági engedélyek érvényességi ideje során;
            
            
               d)a feltárt célterületek alapján kezdeti becslést készít a terv(ek) teljesítéséhez szükséges erőforrásokról;
            
            
               e)forrásokat különít el a terv(ek) teljesítéséhez;
            
            
               f)a felügyeleti stratégiában és terv(ek)ben ismerteti a határokon átnyúló tevékenységgel vagy infrastruktúrával kapcsolatos kérdéseknek az egyéb nemzeti biztonsági hatóságokkal való koordináció révén történő kezelését.
            
            
               3.A felügyeleti stratégia és terv(ek) kommunikációja
            
            
               A nemzeti biztonsági hatóság:
            
            
               a)közli a felügyeleti stratégia átfogó célkitűzéseit és a terv(ek) összefoglaló magyarázatát az érintett vasúti társaságokkal vagy pályahálózat-működtetőkkel, és adott esetben szélesebb körben, más érdekelt felekkel is;
            
            
               b)átfogóan tájékoztatja az érintett vasúti társaságokat vagy pályahálózat-működtetőket a felügyeleti terv(ek) megvalósításának módjáról.
            
            
               4.A felügyeleti tevékenységek végrehajtása
            
            
               A nemzeti biztonsági hatóság:
            
            
               a)végrehajtja a terv(ek)et;
            
            
               b)ha a vasúti társaságok vagy a pályahálózat-működtetők nem tesznek eleget jogi kötelezettségeiknek, arányos intézkedés(eke)t hoz a helyzet kezelésére, ideértve szükség esetén a sürgős biztonsági riasztások kiadását és az átmeneti biztonsági intézkedések alkalmazását is;
            
         
         
            
               c)értékeli, hogy a vasúti társaságok vagy pályahálózat-működtetők megfelelően dolgozták-e ki és hajtották-e végre a meg nem felelések vagy a fennmaradó aggályok orvoslására szolgáló cselekvési terv(ek)et a megszabott határidőn belül;
            
            
               d)dokumentálja a felügyeleti tevékenységének eredményét.
            
            
               5.A felügyeleti tevékenységek eredménye
            
            
               A nemzeti biztonsági hatóság:
            
            
               a)megosztja a felügyeleti tevékenységének eredményét az érintett vasúti társasággal vagy pályahálózat-működtetővel, ideértve a vasúti társaság vagy a pályahálózat-működtető meg nem felelése által érintett területek, valamint a biztonság javítását célzó bevált gyakorlatok meghatározását;
            
            
               b)áttekintéssel rendelkezik a tagállamában működő minden egyes vasúti társaság vagy pályahálózat-működtető biztonsági teljesítményét illetően;
            
            
               c)közzéteszi és eljuttatja a tagállamban fennálló általános biztonsági teljesítményről szóló véleményét a vonatkozó érdekelt feleknek;
            
            
               d)közzéteszi és eljuttatja a biztonsági keretszabályok hatékonyságáról szóló véleményét a vonatkozó érdekelt feleknek;
            
            
               e)az egységes biztonsági tanúsítvány vagy a biztonsági engedély megújítására vagy aktualizálására irányuló kérelmek újbóli értékelését megelőzően felhasználja a vasúti társaságok vagy a pályahálózat-működtetők felügyelete során gyűjtött, a biztonságirányítási rendszer teljesítményére vonatkozó információkat, és adott esetben megosztja ezeket a biztonsági tanúsító szervként eljáró Ügynökséggel vagy határokon átnyúló infrastruktúra esetében az érintett nemzeti biztonsági hatósággal;
            
            
               f)adott esetben végrehajtási intézkedéseket hoz, megállapítja, hogy az adott esetben szükséges-e az egységes biztonsági tanúsítvány vagy a biztonsági engedély korlátozása vagy visszavonása, és amennyiben nem ő felel az egységes biztonsági tanúsítvány vagy a biztonsági engedély kiadásáért, értesíti az illetékes nemzeti biztonsági hatóságot.
            
            
               6.A felügyeleti tevékenységek felülvizsgálata
            
            
               A felügyeleti tevékenységek során szerzett információk és tapasztalatok, valamint az egyéni és tagállami szintű biztonsági teljesítmény alapján a nemzeti biztonsági hatóság rendszeres időközönként:
            
            
               a)elvégzi a felügyeleti stratégia és terv(ek) felülvizsgálatát annak ellenőrzése érdekében, hogy az eredetileg megcélzott tevékenység, a különböző forrásokból származó adatok/információk felhasználása, a felügyeleti eredmények és az erőforrások elosztása megfelelőek-e, és szükség esetén módosítja a prioritásokat;
            
            
               b)szükség esetén módosítja a terv(ek)et, és figyelembe veszi a módosításoknak a felülvizsgálati stratégiára gyakorolt hatását;
            
            
               c)tagállamát szükség esetén ellátja véleményével és javaslataival a biztonsági keretszabályok esetleges hiányosságainak kiküszöbölése érdekében.
            
            
               Függelék
            
            
               
                  
               
            
               II. MELLÉKLET
               A 8. cikk (2) bekezdésében említett koordinált és közös felügyelet keretrendszere
            
            
               Az illetékes nemzeti biztonsági hatóságoknak intézkedéseket kell kidolgozniuk a következő elvek és konkrét elemek alapján:
            
            
               1.Megállapodás arról, hogy mely vasúti társaságok és pályahálózat-működtetők működése teszi szükségessé a koordinált vagy közös felügyeletet.
            
         
         
            
               2.Megállapodás a közös nyelv(ek)ről és a koordinációs intézkedések céljára felhasznált információk bizalmas kezelésének szintjéről.
            
            
               3.Megállapodás az információcsere tárgyát képező információkról és a csere ütemtervéről:
            
            
               a)az 1. pontban azonosított vasúti társaságokra és pályahálózat-működtetőkre vonatkozó releváns információk cseréje és az értékelési tevékenységeik eredményeinek megosztása;
            
            
               b)adott esetben a biztonsági engedélyek másolatának rendelkezésre bocsátása;
            
            
               c)a kapcsolódó felügyeleti tevékenységek eredményeinek megosztása, ideértve adott esetben a végrehajtási határozatokat és intézkedéseket is;
            
            
               d)az egyes tagállamokban működő, az 1. pontban azonosított vasúti társaságok és pályahálózat-működtetők biztonsági teljesítményére vonatkozó információk megosztása.
            
            
               4.A döntéshozatali kritériumok megosztása:
            
            
               a)az arra vonatkozó információk megosztása, hogy az egyes nemzeti biztonsági hatóságok hogyan teszik célzottá tevékenységüket a felügyeleti terv keretében az egyes vasúti társaságokra és pályahálózat-működtetőkre vonatkozóan;
            
            
               b)párbeszéd kialakítása az illetékes nemzeti biztonsági hatóságok között a jelentős megfelelési hiányosságok kezelésére javasolt válaszlépésekről.
            
            
               5.A koordináció irányítása:
            
            
               a)a meglévő felügyeleti stratégiák és tervek megosztása;
            
            
               b)a közös érdekek és/vagy közös problémák meghatározása;
            
            
               c)egyéni, koordinált vagy közös kezdeményezések hatékony megtervezése oly módon, hogy az ne okozzon szükségtelen kényelmetlenséget a vasúti társaságoknak és a pályahálózat-működtetőknek, és hogy ne legyenek átfedések a kezdeményezések között.
            
            
               6.Megállapodás arról, hogy melyik nemzeti biztonsági hatóság(ok) feladata lesz adott esetben az azon fennmaradó aggályokra irányuló intézkedések nyomon követése, melyek kezelését a felügyelet keretében későbbre halasztották.
            
            
               7.Megállapodás arról, hogy mely célterületekre kell összpontosítani a koordinált vagy közös felügyelet keretében:
            
            
               a)az érintett vasúti társaságokra és pályahálózat-működtetőkre vonatkozó azon fő kockázatok meghatározása, amelyeket a nemzeti biztonsági hatóságok koordináltan vagy közösen fognak kezelni;
            
            
               b)adott esetben, jól megalapozott kritériumok alapján megállapodás arról, hogy melyik témában melyik nemzeti biztonsági hatóság fog vezető szerepet betölteni;
            
            
               c)megállapodás arról, hogy adott esetben milyen közös felügyeleti tevékenységeket fognak végezni;
            
            
               d)megállapodás arról, hogy a vasúti társaságokat és a pályahálózat-működtetőket hogyan fogják tájékoztatni a nemzeti biztonsági hatóságok által kidolgozott intézkedésekről és megállapodásokról.
            
            
               8.A bevált gyakorlatok megosztása:
            
         
         
            
               a)intézkedések kidolgozása az érintett vasúti társaságokra és pályahálózat-működtetőkre vonatkozó felügyeleti tevékenységek rendszeres felülvizsgálata és koordinációja céljából;
            
            
               b)intézkedések kidolgozása az egyes nemzeti biztonsági hatóságok és adott esetben az Ügynökség közötti koordináció és együttműködés hatékonyságának értékelése céljából.